b"\n_START_ARTICLE_\n\xc3\x86bel\xc3\xb8\n_START_SECTION_\nPlanterne p\xc3\xa5 \xc3\x86bel\xc3\xb8\n_START_PARAGRAPH_\nDer har l\xc3\xa6nge v\xc3\xa6ret en del skov p\xc3\xa5 \xc3\xb8en, og da man havde f\xc3\xa6ldet de fleste skove p\xc3\xa5 Nordfyn omkring \xc3\xa5r 1400, var \xc3\x86bel\xc3\xb8 en guldmine med sin skov med mange fine b\xc3\xb8ge- og egetr\xc3\xa6er. Selv i dag er \xc3\x86bel\xc3\xb8 kendt for sine mange gamle ege, som man ikke finder mage til ret mange andre steder p\xc3\xa5 Fyn. P\xc3\xa5 \xc3\x86bel\xc3\xb8 findes ogs\xc3\xa5 den sj\xc3\xa6ldne plante sk\xc3\xa6lrod, som er en \xc3\xa6gte snylter, og den tyndaksede g\xc3\xb8geurt st\xc3\xa5r i fuldt flor i et fyrv\xc3\xa6rkeri af lilla i april-maj. En anden sj\xc3\xa6ldenhed er den smukke, men stikkende plante, strandmandstro. Planten er fredet.\n_START_SECTION_\n\xc3\x86bel\xc3\xb8s dyreliv\n_START_PARAGRAPH_\nHele \xc3\x86bel\xc3\xb8 er under fredning. Det betyder, at mennesket griber s\xc3\xa5 lidt som muligt ind i naturen. Skoven skal v\xc3\xa6re naturskov, hvor tr\xc3\xa6er, planter og dyr skal udvikle sig frit. Der er store arealer med gr\xc3\xa6sser p\xc3\xa5 \xc3\x86bel\xc3\xb8, hvor man kan v\xc3\xa6re heldig at se flokke af d\xc3\xa5dyr og mufloner. Der findes mange forskellige sommerfugle og andre insekter p\xc3\xa5 \xc3\xb8en. \xc3\x86bel\xc3\xb8 var det sidste sted i Danmark, hvor man kunne finde den store og meget specielle bille eghjorten. Eghjorten er ikke set i Danmark siden 1950'erne. I skovs\xc3\xb8en og i mange af de andre sm\xc3\xa5 vandhuller i skoven myldrer det med lille vandsalamander i april-maj. I klinterne ud mod stranden bygger digesvalerne deres reder, n\xc3\xa5r de kommer tilbage til \xc3\x86bel\xc3\xb8 i begyndelsen af maj. Af og til kan man v\xc3\xa6re heldig at se hav\xc3\xb8rnen komme glidende hen over himlen ved \xc3\x86bel\xc3\xb8, og man kan af og til h\xc3\xb8re ravnens h\xc3\xa6se stemme over tr\xc3\xa6toppene. Ved \xc3\x86bel\xc3\xb8s kyster kan man godt v\xc3\xa6re heldig at fange hav\xc3\xb8rreder, og hvis man kommer p\xc3\xa5 det helt rigtige tidspunkt, er her masser af hornfisk. Man kan tit ogs\xc3\xa5 f\xc3\xa5 et glimt af s\xc3\xa6ler og marsvin.\n_START_SECTION_\nRalgravning\n_START_PARAGRAPH_\nP\xc3\xa5 \xc3\x86bel\xc3\xb8 findes gamle ralgrave, specielt p\xc3\xa5 vestkysten. De stammer fra begyndelsen af det 20. \xc3\xa5rhundrede, hvor man p\xc3\xa5 \xc3\x86bel\xc3\xb8 gravede ral til brug ved opf\xc3\xb8relsen af Lilleb\xc3\xa6ltsbroen (1935). Ingeni\xc3\xb8rfirmaet Monberg & Thorsen k\xc3\xb8bte retten til at grave ral i 1920'erne, og i 1930 anlagde man et ralv\xc3\xa6rk. Materialet var godt at st\xc3\xb8be beton af, da det stort set var frit for organisk materiale._NEWLINE_P\xc3\xa5 \xc3\x86bel\xc3\xb8 kan man ogs\xc3\xa5 stadigv\xc3\xa6k se resterne af jernbanesporene, som blev lagt i forbindelse med ralgravningen. Der var to spor: et fra gravene til ralv\xc3\xa6rket og et fra ralv\xc3\xa6rket til havnen. Havnen, der blev anlagt som en mole nogle hundrede meter nord for ralv\xc3\xa6rket, findes ikke mere, men resterne af molen kan stadig ses som en r\xc3\xa6kke store sten, der ligger vinkelret p\xc3\xa5 stranden langt ud i vandet p\xc3\xa5 vestkysten af \xc3\x86bel\xc3\xb8. Lystsejlere ankrer ofte op her._NEWLINE_Til transport af ral brugte man tipvogne. Ved molen lagde halvstore skibe til og blev lastet direkte fra tipvognene. Efter krigen, da ralgravningsarbejdet var h\xc3\xb8rt op, blev sporene og tipvognene stadigv\xc3\xa6k brugt til at fragte varerne fra k\xc3\xb8bmand Rasmussens skib (fra Bogense) op til selve \xc3\xb8en. Hvor sporene h\xc3\xb8rte op, blev varerne flyttet over i en hestevogn og dermed fragtet ud til familierne p\xc3\xa5 \xc3\xb8en. Tipvognene blev ogs\xc3\xa5 brugt til at fragte fangsten efter klapjagterne p\xc3\xa5 \xc3\x86bel\xc3\xb8._NEWLINE_Selvom der g\xc3\xa5r rygter om et lokomotiv p\xc3\xa5 \xc3\x86bel\xc3\xb8, der skulle v\xc3\xa6re blevet brugt ved ralgravningen, s\xc3\xa5 findes det ikke l\xc3\xa6ngere, og ingen kan l\xc3\xa6ngere huske, om det nogensinde n\xc3\xa5ede frem til \xc3\xb8en, og i s\xc3\xa5 fald hvor det blev af... men \xc3\xa6ldre mennesker fra \xc3\xb8en kan fort\xc3\xa6lle om, hvordan tipvognene blev trukket af heste, dengang vognene blev brugt til transport af varer.\n_START_SECTION_\nGamle bygninger p\xc3\xa5 \xc3\x86bel\xc3\xb8\n_START_PARAGRAPH_\nHvis man g\xc3\xa5r til \xc3\x86bel\xc3\xb8, vil man lige i udkanten af skoven til venstre for stien st\xc3\xb8de p\xc3\xa5 fundamentet af en ruin. Det var \xc3\xb8ens gamle skole, der l\xc3\xa5 her. De fleste bygninger p\xc3\xa5 \xc3\x86bel\xc3\xb8 er fjernet, kun \xc3\x98sterhovedhus har f\xc3\xa5et lov at ligge som en str\xc3\xa5t\xc3\xa6kt bindingsv\xc3\xa6rksruin. Huset er r\xc3\xb8dt, og vinduerne er bl\xc3\xa6ndet af. Bygningen ligger lige syd for Ottetalss\xc3\xb8en. \xc3\x86bel\xc3\xb8g\xc3\xa5rd, der er den eneste beboede bygning p\xc3\xa5 \xc3\xb8en, ligger ved engen og er smukt restaureret. Her bor \xc3\xb8ens bestyrer. Herudover findes smedien, en lille str\xc3\xa5t\xc3\xa6kt idyl, der ligger t\xc3\xa6t p\xc3\xa5 g\xc3\xa5rden og fyret, der nu er indrettet til g\xc3\xa6stebolig.\n_START_SECTION_\nEjeren og \xc3\x86bel\xc3\xb8s fremtid\n_START_PARAGRAPH_\nI dag ejes \xc3\x86bel\xc3\xb8 af Aage V. Jensens Fonde. De overtog \xc3\x86bel\xc3\xb8 og sm\xc3\xa5\xc3\xb8erne den 1. maj 1995 efter godsejer Erik W. Grevenkop-Castenskiold. I 1993 blev der rejst fredningssag. I maj 1999 foretog naturklagen\xc3\xa6vnet besigtigelse og afholdt offentligt m\xc3\xb8de om den endelige fredning af \xc3\x86bel\xc3\xb8, \xc3\x86bel\xc3\xb8holm, Br\xc3\xa5det, Dr\xc3\xa6et og Dretteholm med omliggende s\xc3\xb8territorium. Fredningens form\xc3\xa5lsparagraf er, at \xc3\xb8en skal henligge til naturlig succession._NEWLINE_F\xc3\xb8r 1995 var \xc3\x86bel\xc3\xb8 pr\xc3\xa6get af intensiv jagt. S\xc3\xa6rlig de mange udsatte \xc3\xa6nder, fasaner, d\xc3\xa5dyr, krondyr og f\xc3\xa5r \xc3\xb8delagde tr\xc3\xa6erne. Den oprindelige bestand af kristtorn forsvandt. Al olden af eg og b\xc3\xb8g blev tilsvarende \xc3\xa6dt af de udsatte fasaner og gr\xc3\xa5\xc3\xa6nder samt klovdyrene. Der er f\xc3\xa6ldet en del n\xc3\xa5letr\xc3\xa6er for at give plads til naturlige hjemmeh\xc3\xb8rende tr\xc3\xa6arter. Skoven vedligeholdes ellers kun i det omfang, at stierne skal v\xc3\xa6re farbare, f.eks. var det n\xc3\xb8dvendigt efter orkanen i 1999 at fjerne mange v\xc3\xa6ltede tr\xc3\xa6er fra stierne. Dr\xc3\xa6n vedligeholdes ikke, hvilket resulterer i en noget mere sumpet og varieret skovbund, der igen resulterer i mange flere forskellige levesteder for b\xc3\xa5de planter og dyr.\n_START_SECTION_\nEbbevejen og turisme\n_START_PARAGRAPH_\nAdgangen til \xc3\x86bel\xc3\xb8 fra Fyn foreg\xc3\xa5r via den 1,5 km lange ebbevej til \xc3\x86bel\xc3\xb8 Holm. Str\xc3\xa6kningen ligger under vand og er derfor med til at g\xc3\xb8re \xc3\x86bel\xc3\xb8 til et turistm\xc3\xa5l. Mellem \xc3\x86bel\xc3\xb8 Holm og \xc3\x86bel\xc3\xb8 er Br\xc3\xa5det. Det er s\xc3\xa5ledes i alt 4 km fra Fyn til \xc3\x86bel\xc3\xb8, og disse skal forceres til fods. P\xc3\xa5 \xc3\xb8en er der en afm\xc3\xa6rket rute p\xc3\xa5 4 km._NEWLINE_I 2001 blev indrettet et stenmuseum i en af l\xc3\xa6ngerne til \xc3\x86bel\xc3\xb8g\xc3\xa5rd. Her udstillede Holger Garnak sin stensamling, der var indsamlet gennem et helt liv. Stenene er alle indsamlet omkring \xc3\x86bel\xc3\xb8. I 2009 blev samlingen flyttet til Nordfyns Museum i Bogense."